b'\n_START_ARTICLE_\nB\xc4\x83t\xc4\x83lia de la Uman\n_START_SECTION_\nContext general\n_START_PARAGRAPH_\n\xc3\x8en primele s\xc4\x83pt\xc4\x83m\xc3\xa2ni ale invaziei germane, Grupul de Armate Sud a \xc3\xaenaintat rapid spre est, cucerind Lvov, Tarnopol \xc8\x99i Vinni\xc8\x9ba \xc8\x99i distrug\xc3\xa2nd patru corpuri mecanizate conduse la contraatac de generalul Kirponos. Aceast episod a fost cea mai mare lupt\xc4\x83 de blindate purtat\xc4\x83 pe frontul de r\xc4\x83s\xc4\x83rit p\xc3\xa2n\xc4\x83 la B\xc4\x83t\xc4\x83lia de la Kursk. Tancurile sovietice le dep\xc4\x83\xc8\x99eau numeric pe cele germane, dar ac\xc8\x9biunile lor au fost prost coordonate. For\xc8\x9bele sovietice au \xc3\xaencercat s\xc4\x83 taie coloanele germane \xc3\xaen plin\xc4\x83 \xc3\xaenaintare, dar au fost lovite at\xc3\xa2t din nord c\xc3\xa2t \xc8\x99i din sud \xc3\xaen zona Dubno. P\xc3\xa2n\xc4\x83 pe 29 iunie 1941, \xc3\xaenaintarea german\xc4\x83 a fost oprit\xc4\x83 temporar, dar sovieticii \xc8\x99i-au pierdut vigoarea atacului \xc8\x99i au \xc3\xaenceput s\xc4\x83 se retrag\xc4\x83.\n_START_SECTION_\nCele trei atacuri\n_START_PARAGRAPH_\nPe 10 iulie 1941, Budionn\xc3\xaei a fost numit la comanda suprem\xc4\x83 a trupelor func\xc8\x9bon\xc3\xa2nd pe direxc\xc8\x9bia de sud-vest, pentru coordonarea ac\xc8\x9biunilor Fronturilor de Sud-Vest \xc8\x99i de Sud. Sub comanda mare\xc8\x99alului se aflau cam 1,5 milioane de solda\xc8\x9bi, cantona\xc8\x9bi \xc3\xaen dou\xc4\x83 concentr\xc4\x83ri mari la Uman \xc8\x99i Kiev. De indata ce Budionn\xc3\xaei a preluat comanda, Grupul de Armate Sud a lansat o serie de trei atacuri spre centrul Ucrainei. Grupul Panzer I (Ewald von Kleist) a reu\xc8\x99it deschiderea unei sp\xc4\x83rturi \xc3\xaentre cele dou\xc4\x83 concentr\xc4\x83ri sovietice din Kiev \xc8\x99i Uman, cucerind Berdicevul pe 15 iulie \xc8\x99i Kazatinul \xc3\xaen ziua urm\xc4\x83toare. Armata a XVII-a german\xc4\x83 (Karl-Heinrich von St\xc3\xbclpnagel) a \xc3\xaenainta spre sudul Umanului, iar Armata a XI-a german\xc4\x83 (Ritter von Schobert) a \xc3\xaenaintat spre nord de pe pozi\xc8\x9biile de la grani\xc8\x9ba Rom\xc3\xa2niei._NEWLINE_STAVKA \xc8\x99i comandan\xc8\x9bii Frontului de Sud au presupus \xc3\xaen mod gre\xc8\x99it c\xc4\x83 germanii doresc s\xc4\x83 for\xc8\x9beze Nipruul \xc3\xaentre Kiev \xc8\x99i Cerkas\xc3\xae, cu obiectivul \xc3\xaendep\xc4\x83rtat al cuceririi Donbasului. Sovieticii au subestimat pericolul de \xc3\xaencercuire a Armatelor a VI-a \xc8\x99i a XII-a sovietice. Pe 28 iulie, s-a dat ordinul Fronturilor de S \xc8\x99i de S-V s\xc4\x83 blocheze \xc3\xaenaintarea german\xc4\x83 spre Nipru \xc8\x99i s\xc4\x83 se retrag\xc4\x83 doar spre r\xc4\x83s\xc4\x83rit. \xc3\x8en acest fel, \xc8\x99ansa de a evita \xc3\xaencercuirea prin retragerea spre S-E a fost pierdut\xc4\x83._NEWLINE_Pe 2 august, arcul \xc3\xaencercuirii a fost \xc3\xaenchis prin jonc\xc8\x9biunea Grupului I Panzer \xc8\x99i a Armatei a XVII-a de infanterie germane. \xc3\x8encercuirea a fost \xc3\xaenr\xc4\x83rit\xc4\x83 de un al doilea inel format de Divizia a XVI-a Panzer \xc8\x99i Grupul mecanizat ungar (Gyorshadtest). P\xc3\xa2n\xc4\x83 pe 8 august, rezisten\xc8\x9ba sovieticilor \xc3\xaencercui\xc8\x9bi a \xc3\xaencetat aproape cu des\xc4\x83v\xc3\xa2r\xc8\x99ire. 20 de divizii ale Armatelor a VI-a \xc8\x99i a XII-a sovietice au fost distruse. Dup\xc4\x83 cum s-a afirmat din surse militare germane, au fost lua\xc8\x9bi peste 100.000 de prizonieri sovietici. Printre prizonieri se aflau comandan\xc8\x9bii celor dou\xc4\x83 armate, patru comandan\xc8\x9bi de corpuri de armat\xc4\x83 \xc8\x99i unsprezece comandan\xc8\x9bi de divizii.\n_START_SECTION_\nPierderile sovietice\n_START_PARAGRAPH_\nPierderile totale sovietice sunt greu de estimat. O apreciere rezonabil\xc4\x83 ar face ca aceste pierderi s\xc4\x83 fie de aproximativ 300.000 de oameni, din care 100.000 de prizonieri.'